На основу члана 20. и 32. став 1. тачка 6. Закона о локалној самоуправи („Службени гласник РС“, број 129/2007, 83/2014 - др. закон, 101/2016 - др. закон и 47/2018), члана 2., 3., 4. и 9. Закона о комуналним делатностима („Службени гласник РС“, број 88/2011, 104/2016 и 95/2018), члана 4. и 39. Закона о прекршајима („Службени гласник РС“, број 65/2013, 13/2016 и 98/2016 – одлука УС) и члана 15., 40. и 152. Статута општине Владичин Хан („Службени гласник града Врања“, бр. 4/2019), Скупштина општине Владичин Хан, на седници одржаној дана 07.04.2019. године, донела је

**ОДЛУКУ О ПИЈАЦАМА**

**НА ТЕРИТОРИЈИ ОПШТИНЕ ВЛАДИЧИН ХАН**

**I ОПШТЕ ОДРЕДБЕ**

**Члан 1.**

Овом Одлуком прописује се управљање пијацама на територији општине Владичин Хан, локација, опремање и одржавање пијаца, начин издавања пијачног простора, обавезе трговца, радно време и друга питања од значаја за рад пијаца.

Управљање пијацама је комунална делатност од општег интереса и обухвата: комунално опремање, одржавање објеката на пијацама (пијачног пословног простора, укључујући и киоске и тезге на отвореном простору), давање у закуп тезги на пијацама и организација делатности на затвореним и отвореним просторима који су намењени за обављање промета пољопривредно-прехрамбених и других производа.

**Члан 2.**

Пијаца је посебна тржишна институција која се бави организовањем трговине на мало, путем уређивања, одржавања и издавања специјализованог простора за обављање пијачне продаје као и пратећих услуга.

Пијачна продаја обухвата продају робе на тезгама, боксовима или посебним продајним објектима и то свежих пољопривредних и прехрамбених производа, производа домаће радиности и занатских производа, друге робе широке потрошње, као и пратећих услуга.

Према врсти робе која се на њима продаје, пијаце могу бити:

1. зелена пијаца - је простор одређен планским актом, намењен и комунално опремљен за обављање промета на мало пољопривредно-прехрамбених производа (свежег и сушеног воћа, поврћа, шумских плодова, јаја, цвећа, украсног и лековитог биља, садног материјала, непрехрамбених производа занатских радњи и домаће радиности);

2. кванташка пијаца - је простор одређен планским актом, намењен и комунално опремљен за обављање промета на мало и велико пољопривредно-прехрамбених производа (воћа, поврћа, јаја) са тезги, контејнера, боксова, возила и приколица;

3. сточна пијаца - је простор одређен планским актом, намењен и комунално опремљен за излагање и промет животиња на коме се довозе животиње из различитих газдинстава и излажу ради продаје;

4. робна пијаца - је простор одређен планским актом, намењен и комунално опремљен за обављање промета на мало непрехрамбених производа дозвољених законом као и половне коришћене робе (одећа, обућа, разни кућни предмети, мотори и њихови делови, електрични апарати и др. слична роба);

5. ауто пијаца - је простор одређен планским актом, намењен и комунално опремљен за обављање промета половних путничких и теретних возила и мотоцикала, као и половних резервних ауто-делова и прибора.

Вашари су продајна места привременог карактера, организовани на отвореном или затвореном простору у складу са Законом на којима се може вршити промет на мало све робе наведене у ставу 3. ове Одлуке.

Локације пијачних простора одређују се oдговарајућим планским актом

**Члан 3.**

Корисници пијачних услуга, у смислу ове Одлуке, су:

1. правна лица, предузетници и физичка лица која користе пијачни простор у циљу продаје производа или пружања услуга под условима прописаним законом, подзаконским актима, овом одлуком и актима донетим на основу ове Одлуке (у даљем тексту: трговац) и
2. лица која се на пијаци снабдевају производима и користе одговарајуће услуге (у даљем тексту: купац).

Корисник пијачних услуга у обавези је да користи комуналну услугу на начин којим се:

1. не ометају други корисници и не угрожава животна средина;
2. не угрожавају објекти и опрема, који су у функцији обављања одређене комуналне делатности.

**Члан 4.**

Под пијацом на територији општине Владичин Хан подразумева се Градска пијаца у тржном центру, која је вишенаменска и чине је два одвојена дела:

1. зелена пијаца и

2. робна пијаца

**Члан 5.**

Послове управљања, уређивања и одржавања пијаца на подручју насељеног места Владичин Хан обавља Јавно предузеће за комунално уређење Владичин Хан, основано од стране општине Владичин Хан (у даљем тексту: Предузеће).

**II ОРГАНИЗАЦИЈА И РАД ПИЈАЦЕ**

**Члан 6.**

Промет робе на пијаци врши се под условима и на начин одређен законом, другим прописима којима се уређује промет робе, одредбама ове Одлуке и Пијачним редом о обављању промета робе и услуга на пијаци (у даљем тексту: Пијачни ред).

Пијачним редом прописују се права и обавезе учесника у промету на пијаци, распоред продајног простора према врсти производа, начин допремања робе на пијацу, услови и место за утовар и истовар робе и паркирање возила, начин и услови коришћења појединих објеката, опреме, уређаја и сл.и друга питања значајна за рад пијаце.

Пијачни ред за пијаце доноси Предузеће.

На Пијачни ред из става 1. овог члана сагласност даје Општинско веће општине Владичин Хан.

**Члан 7.**

Предузеће је дужно да Пијачни ред истакне на видном месту на огласној табли пијаце.

Корисници пијачног простора, објеката и опреме и грађани дужни су да се на пијацама придржавају прописаног Пијачног реда.

**Члан 8.**

О Пијачном реду се старају овлашћени радници Предузећа.

Овлашћени радник преузећа за време вршења послова на пијаци носи идентификациону картицу предузећа које одржава пијацу.

Овлашћени радник упозориће корисника пијачног простора, објекта, односно опреме, као и грађанина, на обавезу поштовања пијачног реда и, по потреби, обавестити надлежну инспекцију, комуналнe редаре и одељење Министарства унутрашњих послова ради предузимања одговарајућих мера.

**Члан 9.**

Радно време пијаце прописује предузеће Пијачним редом.

Радно време пијаце мора бити истакнуто на видном месту.

**Члан 10.**

Продаја производа животињског порекла: меса, млека и производа од меса и млека може се вршити само под условима прописаним ветеринарско-санитарним прописима.

Забрањено је вршити продају, излагање производа животињског порекла, млечних производа ван објекта одређеног за ту намену.

**Члан 11.**

За мерење робе на пијацама могу се употребљавати само уређаји за мерење и тегови који су прописно жигосани.

Уређаји за мерење при продаји робе морају бити тако постављени да купац може контролисати правилност мерења.

**III УРЕЂЕЊЕ ПИЈАЧНОГ ПРОСТОРА**

**Члан 12.**

Пијаца мора испуњавати грађевинско-техничке и санитарно-хигијенске услове утврђене законом и другим прописима, као и услове прописане овом Одлуком.

Пијачни простор мора бити уређен, асфалтиран или поплочан материјалом који је отпоран на оштећење, а подобан за лако чишћење и одржавање.

Прање пијаца мора бити вршено у складу са потребама и за исто мора бити обезбеђена потребна количина хигијенски исправне воде.

Пијачни простор мора бити заштићен оградом.

Објекти на пијаци могу бити стални и привремени и граде се, односно постављају у складу са законским прописима.

Пијаца има одговарајућу комуналну инфраструктуру, одређен број сталних објеката и простор на коме се постављају и распоређују пијачни објекти и опрема.

Тезге намењене за излагање и продају производа морају бити од материјала који се лако чисти и одржава.

**Члан 13.**

Предузеће је дужно да пијацу опреми потребним бројем и врстом пијачних објеката у зависности од врсте пијаце и да пијачне објекте постави тако да обезбеди функционалност и естетски изглед пијаце и омогући купцима несметану куповину.

Пијачни објекат је мањи монтажни објекат, киоск и други привремени објекат, као и тезга, витрина, рам, бокс и други покретни објекат.

Пијачне објекте поставља и уклања Предузеће које одржава пијацу.

Изузетно од одредбе става 3. овог члана, пијачни објекат може поставити и други власник објекта уз претходно прибављену сагласност Предузећа.

Привремени пијачни објект постављен без сагласности Предузећа, власник је дужан да уклони по налогу овлашћеног лица Предузећа, у супротном комунални инспектор решењем ће наложити уклањање таквог објекта, у поступку прописаном законом.

Пијачни објекти на зеленој пијаци се морају распоредити тако да се обезбеди одвојен простор за продају пољопривредно-прехрамбених производа и непрехрамбених производа и услуга, као и вршење занатских услуга.

**Члан 14.**

Санитарно-техничке услове на пијаци обезбеђује Предузеће.

Пијаца мора имати санитарни чвор за јавну употребу.

За лица која врше промет прехрамбених производа на млечној пијаци мора постојати посебан санитарни чвор.

За смештај и одлагање прибора за одржавање чистоће на пијацама мора бити обезбеђен посебан простор.

Пијачни објекат у којем се врши продаја пољопривредно-прехрамбених и других производа мора испуњавати хигијенско-техничке услове прописане за објекат у којем се врши продаја тих производа и мора бити уредан и у исправном стању.

Уколико објекат не испуњава услове из става 5. овог члана Предузеће или други власник објекта дужан је да по налогу надлежног органа, комуналног инспектора или комуналног редара, отклони недостатке, односно изврши поправку објекта.

Пијачни објект који не буде поправљен, по налогу надлежног органа, биће уклоњен о трошку лица које је било дужно да поступи по налогу.

**IV ПРАВА И ОБАВЕЗЕ УПРАВЉАЧА ПИЈАЦОМ**

**Члан 15.**

Предузеће је дужно да:

1. постави вагу на којој се врши провера масе купљене робе (контролна вага) и јасно означи место њеног налажења, као и да омогући лак приступ тој ваги;
2. обезбеди да лица која продају робу на пијаци имају својство трговца;
3. по истеку радног времена пијаце, свакодневно механички очисти и опере водом под притиском;
4. најмање два пута недељно изврши дезинфекцију пијачних тезги и отвореног продајног простора одговарајућим средствима;
5. постави довољан број судова за бацање отпадака;
6. обезбеди довољну количину хигијенски исправне воде за прање и освежавање пољопривредних производа који се продају на пијаци;
7. осветли пијачни простор у ноћним часовима;
8. обележи и издвоји пијачни простор од околног простора, огради на начин како би омогућио несметано допремање робе и проток људи;
9. да на улазима за кориснике пијаце истакне радно време пијаце;
10. одржава у уредном и исправном стању објекте комуналне инфраструктуре (јавне чесме, јавни тоалет, хидранте, водовод и канализацију, ограде пијачног простора и сл.);
11. уклања снег и лед са пијачних колско-пешачких пролаза и око пијачних објеката и
12. да обезбеди друге услове потребне за нормално одвијање промета робе и чистоће на пијаци.

**Члан 16.**

За коришћење пијачног и вашарског простора и објекта плаћа се накнада према ценовнику услуга.

Ценовник услуга доноси Предузеће уз сагласност Скупштине општине Владичин Хан.

Обавеза плаћања накнаде за коришћење пијачних услуга настаје у моменту уношења робе на пијацу.

Накнада из става 1. овог члана утврђује се у зависности од врсте и количине робе, простора који та роба заузима, односно пружене услуге, локације и врсте продајног места на пијаци.

Накнада за коришћење пијачних услуга важи за један радни дан пијаце и једнократно коришћење услуга.

Наплату врши службено лице Предузећа и о томе издаје фискални рачун кориснику пијачног простора, односно прописану признаницу на наплаћени износ.

Уколико је накнада неправилно наплаћена погрешном применом тарифе или је учињена рачунска грешка, погрешно наплаћен износ вратиће се кориснику одмах на лицу места.

Продавац који одбије да плати накнаду за коришћење пијачног и вашарског простора, дужан је да на захтев овлашћеног лица Предузећа уклони своју робу са пијаце.

Овлашћени радник Предузећа, дужан је да о кршењу пијачног и вашарског реда обавести комуналну инспекцију која ће поступити у складу са својим овлашћењима.

Кориснику услуге који одбије плаћање накнаде за коришћење пијачних услуга, може се ускратити право даљег коришћења пијачног простора, објеката и опреме.

**Члан 17.**

Стални и привремени пијачни објекти, опрема, пијачни простори пијачне површине дају се у закуп или резервишу на дужи временски период (три месеца, шест месеци или годину дана) или дневно, у поступку јавног надметања.

Предузеће, на основу одлуке о избору најповољнијег понуђача, закључује уговор о закупу или резервацији пијачног објекта, простора, површине или опреме из става 1. овог члана са закупцем.

Уговори из става 2. овог члана садржи податке о величини, типу и намени пијачног објекта, простора, површине или опреме, накнади, времену коришћења и другим питањима од значаја за коришћење објеката, простора, опреме или пијачне површине.

Уговор се закључује на одређено време, а најдуже до краја пословне године.

Цена закупа утврђује се путем јавног надметања.

Почетну цену приликом јавног надметања утврђује Надзорни одбор Предузећа.

За једнодневно коришћење пијачног објекта, опреме и простора не закључује се уговор, већ се издаје потврда о плаћеној накнади, односно фискални рачун.

За закуп објеката, опреме и простора на пијаци закупац плаћа закупнину.

За резервацију опреме, лице које резервише опрему плаћа накнаду.

Накнада за дневно коришћење објеката, опреме и простора на пијаци плаћа се унапред, на продајном месту и важи за тај радни дан.

 Средства остварена од наплате накнаде из става 8, 9 и 10. овог члана Одлуке представљају приход Предузећа.

**V ОБАВЕЗЕ ТРГОВЦА**

**Члан 18.**

Трговац је дужан да:

1. на видном месту истакне пословно име, односно назив (фирму) под којим послује према свом статусу (правно лице, предузетник или регистровано газдинство), у складу са законом;
2. објекат редовно користи за продају робе, односно вршење занатских услуга у оквиру радног времена пијаце;
3. одржава објекат у исправном и уредном стању;
4. обезбеди хигијенске услове за чување и продају производа и да их продаје у чистом стању;
5. не излаже робу ван опредељеног и обележеног продајног места;
6. пољопривредне и прехрамбене производе за продају држи на тезгама, односно продајним столовима и у витринама у одговарајућој амбалажи за ту врсту производа;
7. на свакој роби истакне малопродајну цену на видном месту и да по тој цени продаје изложену робу;
8. приликом мерења производа користи жигосани мерни инструмент;
9. робу тачно мери, а на захтев купца изврши контролу мерења на мерној - контролној ваги на пијаци;
10. по завршетку радног времена пијаце почисти пијачни простор који користи и отпатке и друго смеће смести у судове постављене за ту сврху;
11. редовно плаћа накнаду за коришћење пијачних услуга;
12. усклади своје радно време са прописаним радним временом пијаце.

Трговцу који не поступа у складу са ставом 1. oвог члана Предузеће може ускратити право на коришћење пијачног објекта, опреме или простора.

**Члан 19.**

На пијацама је забрањено да трговац:

1. уступи пијачни простор или пијачни објекат, у целини или његов део, другом кориснику без претходно прибављене писане сагласности Предузећа;
2. мења намену пијачног простора, или пијачног објекта, без писане сагласности Предузећа, односно измене уговора.

**VI УСЛОВИ И НАЧИН ОБАВЉАЊА ПРОМЕТА РОБЕ**

**Члан 20.**

Промет робе на пијацама врши се под условима прописаним за сваку врсту робе.

**Члан 21.**

Пољопривредне производе на пијаци могу продавати:

* индивидуални пољопривредници и чланови њиховог породичног домаћинства, уз доказ да су извршили регистрацију пољопривредног газдинства;
* предузетници који су основали радњу на тезги или сличном објекту за промет на мало пољопривредних производа;

**Члан 22.**

Прехрамбене производе занатских радњи и домаће радиности на тезгама и сличним објектима постављеним на посебном простору пијаце могу продавати:

* предузетници који те производе израђују;
* чланови породичног домаћинства предузетника или њихови запослени, који на месту продаје морају имати решење о упису радње у регистар и уговор о радном анагажовању запосленог, у складу са прописима.

**Члан 23.**

Индустријско-непрехрамбене производе на пијаци могу продавати предузетници у складу са законом и другим прописима.

**Члан 24.**

Половну робу, на ограђеном и одвојеном простору пијаце, могу продавати физичка лица у складу са законом и другим прописима.

**Члан 25.**

Продавци млечних производа морају бити регистровани у министарству надлежном за послове пољопривреде – Управи за ветерину.

Продавци млечних производа морају поседовати санитарну књижицу у складу са постојећим санитарним прописима.

Млечни производи и тестенине могу се продавати само у објектима, односно на продајним местима чији уређаји и опрема испуњавају услове предвиђене санитарним и ветеринарским прописима (расхладни уређаји, стаклена витрина и др.)

**Члан 26.**

Непрерађени и прерађени пољопривредни – прехрамбени производи намењени људској исхрани морају се држати у чистим посудама и хигијенској амбалажи.

**Члан 27.**

Услуживање купац животним намирницама мора се вршити на хигијенски начин (хватаљке, нож, кашике за млечне и друге производе, посуђе за држање намирница, чист бели папир за завијање и сл.).

**VII МЕРЕ ЗАБРАНЕ И УСЛОВИ ПОД КОЈИМА СЕ МОЖЕ УСКРАТИТИ ПРУЖАЊЕ ПИЈАЧНИХ УСЛУГА**

**Члан 28.**

На пијацама је забрањено:

1. неовлашћено постављање и распоређивање пијачних објеката;
2. обављање делатности које се не могу обављати на пијаци, у складу са овом Одлуком и другим прописима;
3. излагање производа ван пијачног објекта;
4. одлагање и продаја робе ван тезги односно линијама обележеног пијачног простора и ван места за одређену врсту робе;
5. одлагање и продаја робе на прилазима пијацама;
6. одлагање отпадака, покварене робе, амбалаже и другог смећа ван судова постављених за сакупљање смећа;
7. прање продајног простора и опреме или пољопривредно-прехрамбених производа водом која није употребљива за пиће или освежење;
8. загађивање пијачног простора на било који начин;
9. ложење ватре на отвореном пијачном простору;
10. седење и спавање на тезгама и другим објектима за излагање производа;
11. задржавање на пијацама без потребе по завршетку радног времена;
12. прескакање пијачне ограде или оштећење исте;
13. доградња, реконструкција или било која измена постојећих пијачних тезги;
14. продаја и конзумирање алкохолног пића;
15. излагање производа на земљи, осим садница и цвећа;
16. додиривање намирница које се употребљавају за исхрану у непрерађеном стању;
17. кретање возила по пијачном простору у радном времену пијаце, осим у времену предвиђеном за допремање робе (у изузетним околностима може се дозволити кретање возила и после за то предвиђеног времена, док се ручна и моторна колица могу користитиза све време рада пијаце);
18. паркирање возила ван за то одређених места;
19. држање амбалаже испред и око продајних места и на крововима пијачних тезги;
20. увођење паса и других животиња на пијачни простор;
21. пушење у просторијама у којима се продају животне намирнице, као и другим затвореним деловима пијаце;
22. неовлашћено постављање, уклањање и померање објеката, тезги, пултова, постоља и боксова;
23. вршење сваке друге радње којом се нарушава ред и чистоћа на пијаци.

**Члан 29.**

О одржавању реда на пијаци старају се овлашћени радници Предузећа.

Овлашћени радник из претходног става овог члана упозориће корисника пијачних објеката, опреме или пијачног простора, као и грађанина, на обавезу поштовања мера забране ове Одлуке.

Уколико корисник, односно грађанин ни после упозорења не престане да крши мере забране, овлашћени радник је дужан да одмах о томе обавести писмено или телефонским путем надлежну инспекцију, Министарство унутрашњих послова, ради предузимања одговарајућих мера.

Овлашћени радник може и да фотографише и сними простор на коме се врши кршење мера забране и то као доказ достави надлежним органима.

**Члан 30.**

Предузеће може ускратити кориснику пијачних услуга пружање тих услуга у случају ако:

1. пијачну услугу пружа противно прописима;
2. неосновано омета друге кориснике услуга;
3. не плати пијачну услугу у утврђеном року.

**Члан 31.**

У случају да се корисник пијачних услуга не придржава ове одлуке, те оштети тј. умањи вредност основног средства, ситног инвентара, амбалаже или друге материјалне вредности Предузећа, вршиоца комуналне делатности, дужан је надокнадити штету.

У случају уништења или крађе робе на пијаци, корисник нема право да захтева накнаду штете од Предузећа, вршиоца комуналне делатности.

**VIII ИЗЈАШЊАВАЊЕ О КВАЛИТЕТУ УСЛУГА**

**Члан 32.**

Предузеће је дужно да једном годишње спроведе поступак изјашњавања корисника о квалитету пружања услуга (у даљем тексту: Изјашњавање) у трајању од најмање 30 дана.

Јавни позив за изјашњавање из става 1. овог члана, Предузеће објављује у средствима јавног информисања, у електронском облику на интернет страници Предузећа и на интернет страници општине Владичин Хан.

Предузеће је дужно да у року од 15 дана од дана завршетка изјашњавања достави оснивачу извештај о резултатима изјашњавања корисника о квалитету пружања комуналних услуга.

Уколико су резултати изјашњавања корисника комуналних услуга такви да већина корисника није задовољна пруженом комуналном услугом Предузећа, надлежни орган Општинске управе општине Владичин Хан за комуналне послове саставља Нацрт мера за отклањање недостатака наведених у изјашњавању корисника и заједно са Извештајем о резултатима изјашњавања корисника о квалитету пружених услуга Предузећа, доставља Општинском већу општине Владичин Хан.

Општинско веће општине Владичин Хан доноси мере за отклањање наведених недостатака, којим налаже Предузећу да отклони недостатке у року који не може бити дужи од 90 дана.

Општинско веће општине Владичин Хан доставља усвојене мере за отклањање наведених недостатака Скупштини општине Владичин Хан, ради обавештавања.

Корисници услуга могу континуирано у току године достављати питања, примедбе и предлоге Предузећу, преко интернет странице Предузећа или писменим путем на адресу Предузећа.

Предузеће је дужно да на достављена питања, примедбе и предлоге одговори у року од 8 дана.

**IX ПРАВА И ОБАВЕЗЕ ВРШИЛАЦА КОМУНАЛНЕ ДЕЛАТНОСТИ**

**Члан 33.**

Вршилац комуналне делатности дужан је да организује свој рад и пословање на начин којим се обезбеђује:

1. трајно и несметано пружање комуналних услуга корисницима под условима и на начин уређен законом, прописима и стандардима донесеним на основу закона;
2. прописани или уговорени обим и квалитет комуналних услуга, који подразумева тачност у погледу рокова и сигурност корисника у добијању услуга и здравствену и хигијенску исправност у складу са позитивним прописима;
3. предузимање мера одржавања, развоја и заштите комуналних објеката, постројења и опреме, који служе за обављање комуналних делатности;
4. развој и унапређење квалитета и врсти комуналних услуга, као и унапређење организације и ефикасности рада.

**Члан 34.**

Вршилац комуналне делатности дужан је да у средствима јавног информисања или на други погодан начин обавести кориснике комуналних услуга о планираним или очекиваним сметњама и прекидима, који ће настати или могу настати у пружању комуналних услуга, најкасније 24 сата пре очекиваног прекида у пружању тих услуга.

**Члан 35.**

У случају наступања непланираних или неочекиваних поремећаја или прекида у пружању комуналних услуга, односно обављању комуналних делатности, вршилац комуналне делатности дужан је да одмах о томе обавести Општинско веће општине Владичин Хан и да истовремено предузме мере за отклањање узрока поремећаја.

Уколико вршилац комуналне делатности то не учини у року који одреди Општинско веће општине Владичин Хан, Општинско веће има право да предузме мере за хитну заштиту комуналних објеката и друге имовине која је угрожена на терет вршиоца комуналне делатности.

**Члан 36.**

По пријему обавештења о непланираном прекиду испоруке, односно по утврђивању поремећаја или прекида у пружању комуналних услуга, Општинско веће Општине Владичин Хан дужно је да:

1. одреди ред првенства и начин пружања услуга оним корисницима код којих би услед прекида настала опасност по живот и рад грађана или рад правних и физичких лица, или би настала значајна, односно ненадокнадива штета;
2. предузме мере за хитну заштиту комуналних објеката и друге имовине која је угрожена;
3. утврди разлоге и евентуалну одговорност за поремећај, односно прекид вршења делатности и учињену штету.

**X НАДЗОР**

**Члан 37.**

Надзор над применом одредаба ове одлуке врши Општинска управа општине Владичин Хан, преко својих инспекцијских органа.

Послове инспекцијског надзора над спровођењем одредаба ове одлуке врше комунални инспектор и комунални редари.

**Члан 38.**

Комунални инспектор је овлашћен да у вршењу инспекцијског надзора:

1. контролише да ли се комунална делатност обавља на начин утврђен овом Одлуком;
2. нареди извршавање утврђених обавеза и предузимање мера за отклањање недостатака;
3. контролише стање комуналних објеката;
4. контролише да ли се комунална услуга пружа у складу са одредбама ове Одлуке;
5. нареди уклањање ствари и других предмета са површине пијаце ако су они ту постављени супротно одредбама ове Одлуке;
6. нареди извршење утврђених обавеза и предузимање мера за отклањање недостатака;
7. издаје прекршајни налог;
8. поднесе пријаву надлежном органу за привредни преступ и поднесе захтев за покретање прекршајног поступка у случајевима предвиђеним одредбама ове Одлуке;
9. обавести други орган ако постоје разлози за предузимање мера за које је тај орган надлежан;
10. предузима и друге мере и радње у складу са законом и овом одлуком.

**XI КАЗНЕНЕ ОДРЕДБЕ**

**Члан 39.**

Новчаном казном у фиксном износу од 30.000,00 динара казниће се за прекршај Предузеће ако:

1. не донесе Пијачни ред (члан 6. став 3. ове Одлуке);
2. не обезбеди услове на пијаци прописане чланом 15. Одлуке;
3. не одговори на достављена питања, примедбе и предлоге у прописаном року (члан 32. став 8. Одлуке);
4. не изврши извршно решење комуналног инспектора донето на основу одредби ове Одлуке.

За прекршаје из става 1. овог члана, казниће се одговорно лице новчаном казном у фиксном износу од 10.000,00 динара.

**Члан 40.**

Новчаном казном у фиксном износу од 30.000,00 динара казниће се за прекршај правно лице ако:

1. поступи супротно члану 18. Одлуке;2. поступи супротно забрани прописаној чланом 19. Одлуке;3. поступи супротно забрани прописаној чланом 28. Одлуке.

За прекршаје из става 1.овог члана казниће се новчаном казном од 5.000,00 динара одговорно лице у правном лицу. За прекршај из става 1.овог члана казниће се предузетник новчаном казном у износу од 20.000,00 динара. За прекршај из става 1.овог члана казниће се физичко лице новчаном казном у износу од 5.000,00 динара.

**XI ПРЕЛАЗНЕ И ЗАВРШНЕ ОДРЕДБЕ**

**Члан 41.**

Предузеће је дужно да у року од 90 дана од дана ступања на снагу ове Одлуке донесе Пијачни ред који ће регулисати ред на пијаци у складу са чланом 9. ове Одлуке.

**Члан 42.**

Ова Одлука ступа на снагу осмог дана од дана објављивања у "Службеном гласнику Града Врања".

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-46/8/19-I**

 **П Р Е Д С Е Д Н И Ц А**

 **Данијела Поповић**